Foran et banner med teksten 'Krudttønden og det politiske efterspil - hvor står vi muslimer?' står et bord dækket med hvid dug og to flag - et sort og et hvidt - med arabisk tekst.

Ved bordet sidder to yngre mænd, begge i lyseblå skjorter og med veltrimmede, korte fuldskæg. Til venstre den rødhårede medierepræsentant for Hizb ut-Tahrir, Junes Kock, og til højre vicemedierepræsentant Elias Lamrabet.

Vi er i Nørrebrohallen, hvor foreningen har indkaldt til et pressemøde forud for dagens debatmøde. Ritzaus mikrofon og et par andre mediers diktafoner er placeret midt på bordet mellem de to talspersoner og foran journalisterne, som brysk er blevet gennet på plads på stolerækkerne.